**Τη μέρα που βαφτίστηκε ο Γενάρης**

Ο Γενάρης γεννήθηκε ένα κρύο πρωί στη χώρα του παππού του Χρόνου, μια χώρα παραμυθένια κι αέρινη, που απλώνεται πάνω από τον αιθέρα και τυλίγει γύρω γύρω τη γη. Πατέρας του ήταν ο Χειμώνας και μητέρα του η Παγωνιά. Ο παππούς, μόλις άκουσε πως γεννήθηκε ο πρώτος του εγγονός, χάρηκε τόσο, που θαρρείς και ξανάνιωσε!

   - Χαρούμενος κι ευτυχισμένος ο νέος χρόνος! εύχονταν οι άνθρωποι κάτω στη γη τη μέρα εκείνη.

     Κι ο παππούς ήταν στ’ αλήθεια τόσο χαρούμενος, που ένιωσε πραγματικά πως ξανάγινε Νέος Χρόνος!

* Τέτοιο εγγόνι που απόκτησα, πρέπει να το ασημώσω!

Πήρε λοιπόν το ασήμι από το φεγγάρι, έφτιαξε μια μπάλα ασημένια και την πήγε στο νεογέννητο…Το μωρό είχε βάλει τα κλάματα. Ήθελε να παίξει με την καινούρια του μπάλα και δεν του άρεσε διόλου στην κούνια από πάγο που είχε ετοιμάσει η μητέρα του. Τι να κάνει λοιπόν ο Χειμώνας. Το σήκωσε από την κούνια του, το πήρε αγκαλιά και άρχισε να κόβει βόλτες πάνω κάτω.

- Αχ αυτοί οι πατεράδες! Αυτοί χαλούν τα παιδιά! Που τα σηκώνουν αγκαλιά μόλις κλάψουν! Είπε η Παγωνιά.

Δεν είχε ωστόσο καιρό να καβγαδίσει με το Χειμώνα, γιατί ήταν η ώρα που το μωρό έπρεπε να φάει. Πήγε λοιπόν να του ετοιμάσει ένα μπουκάλι γάλα, που είχε φέρει από το Γαλαξία.

Μόλις ήπιε το γάλα του ο Γενάρης μεγάλωσε τόσο που δε χωρούσε στην κούνια. Τότε η μαμά Παγωνιά του έφτιαξε στη στιγμή ένα κρεβάτι κρυστάλλινο, με ένα στρωματάκι αφράτο από νιφάδες χιονιού.

.................................................

Έτσι το μωρό βαφτίστηκε όταν έγινε έξι ημερών, την ίδια μέρα που οι άνθρωποι κάτω στη γη γιόρταζαν τα Θεοφάνεια. Νονά  ήταν η Χιονοθύελλα και στα βαφτίσια είχαν έρθει όλοι οι συγγενείς και οι φίλοι του Χειμώνα και της Παγωνιάς. Πρώτοι πρώτοι το Κρύο, το Ξεροβόρι κι ο Παγετός.

      Η νονά έβρεξε πρώτα το μωρό με χιονόνερο κι ύστερα του φόρεσε ρουχαλάκια χιονάτα, παπούτσια από πάγο και σκουφάκι από πάχνη…. ΄Εβαλε το μωρό στην αγκαλιά της μαμάς του και είπε:

    - Να μας ζήσει ο Ιανουάριος!

      Η Παγωνιά όμως φώναζε το γιο της Ιανουάριο μονάχα τις φορές που έκανε σκανταλιές. Τις άλλες ώρες τον έλεγε πάντα Γενάρη.

     Ο Γενάρης λοιπόν έκανε την πρώτη του σκανταλιά την άλλη κιόλας ημέρα.

   - Δε θέλω γάλα! φώναξε μόλις αντίκρισε το μπουκάλι που του έφερε η μαμά του. Θέλω παγωτό!

   - Ιανουάριε, φρόνιμα! τον μάλωσε η Παγωνιά. Είσαι μικρός ακόμα για παγωτό. Δεν είσαι παρά εφτά ημερών!

   - ΄Ενας μήνας εφτά ημερών είναι κιόλας ένας μήνας που τρέχει, τσίριξε κείνος. Θέλω παγωτό, θέλω παγωτό, θέλω παγωτό!

     Κι άρχισε να χοροπηδάει πάνω στο στρωματάκι με τις νιφάδες που του είχε φτιάξει η μαμά του.  Κι απ’ το πολύ το χοροπηδητό τρύπησε το στρώμα, ξεχύθηκαν οι νιφάδες κι άρχισαν να πέφτουν στη γη…

 (Απόσπασμα από το βιβλίο «Τα παιδιά του Χειμώνα» - Σειρά: *Ιστορίες με τους 12 μήνες,* Πατάκης 1988, 20η έκδοση 2016. Εικ.: με κολάζ της Λ.Π.-Α.)

* **Απάντησε τις ερωτήσεις στο τετράδιο σου:**

1. Ποιοι ήταν οι γονείς του Γενάρη;
2. Τι χάρισε ο παππούς – Χρόνος στο εγγονάκι του;
3. Πού κοιμόταν ο Γενάρης;
4. Από πού έπαιρνε το γάλα του Γενάρη η Παγωνιά;
5. Πώς ήταν το δεύτερο κρεβάτι του Γενάρη;
6. Πότε βαφτίστηκε ο Γενάρης; Ποιος άλλος βαφτίστηκε αυτή τη μέρα; Ποια γιορτή έχουμε αυτή τη μέρα;
7. Ποια ήταν η νονά του;
8. Ποιοι ήταν οι καλεσμένοι στη βάφτιση του Γενάρη;
9. Τι φόρεσε η νονά στο μικρό;
10. Πότε φώναζε η Παγωνιά το γιό της Ιανουάριο;
11. Πότε έκανε την πρώτη σκανταλιά και ποια ήταν αυτή;

* **Βρες και κύκλωσε από το κείμενο τα ουσιαστικά. Αντίγραψε τα στο τετράδιο σου χωρίζοντας τα σε τρεις ομάδες: αρσενικά (ο), θηλυκά (η) και ουδέτερα (το).**